BEITIALARRANGOITIA LIZARRALDE (EH Bildu, 2015-06-04):
Mila esker eta eguerdi on denoi.
Zenbat aldiz aztertu ote dugu Forondaren egoera Legebiltzarrean agintaldi honetan? Ba egia esan ugaritan. Eta gai askorekin gertatzen ez den bezala, gai honetan adostasun zabalak lortu ditu Ganbara honetan.
Zertarako balio izan duten? Ba ezer gutxirako esango nuke zalantzarik gabe, lehengo tokian gaudelako eta hori da txarra oso. Denbora igarotzeak Forondari irtenbiderik eman gabe honen etorkizuna kinka larrian jartzen duelako.
Uste dut EH Bilduri ez zaiola ezer berria esateko geratzen, esan beharrekoak esan dituela. Forondaren sustapenaren aldekoa dela, 24 orduko jarduna defendatzen duela, PIF zerbitzua berreskuratzea eskatzen dugula, biak ala biak ezinbestekoak direla Forondak duen potentzialitate abiapuntu garrantzitsua oso izan behar duen aireportua izaten jarraitzeko.
Arazoa ez da, beraz, Legebiltzarrean adostasuna lortzea edo eta beste hainbat erakundeetan egitea, besterik da. Denbora igarotzen ari da, aldeko bozka eman eta gobernu ardurak dituztenek ez dute behar beste egiten eta, bestetik, oztopoak jartzen kontrako norabidean ari da PP eta Espainiako Gobernuak berean jarraitzen du. Eta ondorioa horixe, egoera larria dela oso.
Forondaren kasuan denbora bera aurka doa. Bideragarritasun ziurra duen aireportua denbora pasatzen utzita bideragarritasunik gabe gera bai daiteke. Eta gure galdera da ea ote den hori batzuen jokoa. Denbora pasatzen utzi, Foronda itzali dadin utzi, gertatu dadin utzi, argi zer defendatzen den esan gabe.
Guk ez dugu joko horretan jarraitzeko asmorik eta guk behintzat gaur Forondaren aldeko apustu argia egin nahi dugu. Oinarria, lehentasuna, 24 orduak eta PIF zerbitzua berreskuratzea da. Hori gabe ez dago ez etorkizunik ez Foronda aurrera aterako duen planik.
Hortaz, ardurak dauzkanari benetan honen alde egin dezan eskatzea dagokigu, ezer ezean gera ez dadin gehiengoak defendatzen duguna.
Izan ere  - hemen ez dago momentu honetan, baino Maroto jaunak presentea izango du - , gaiaz eztabaidatzen ari ginen egun horietako batean, iaz nola iragarri zidan Madrilen akordioa lortu zutela PPren Gobernuak eta Euzko Alderdi Jeltzaleak. Akordioa sinatu zen, bai. Ondoren haustura antzeztu ere bai. Baina Forondak berdin jarraitzen du bere kalterako.
Argi geratu zitzaigun premiazkoak diren neurriak ez zirela akordioan jasotzen, adostua ez zela nahikoa eta hemendik egindako eskariak  - gehiengoak babestutakoak -  ezer ezean geratu zirela.
Argi dago Foronda Euskal Herriko karga aireportu onena eta ia bakarra dela, eta bere alde egin behar dugula. Ez gara gu etxekoa defendatzen beste batzuen kontra hasiko dena, kasu Burgos edo Zaragoza. Baina argi dago PPren Gobernua horretan ari dela, Forondari bidea mozten ari zaiola.
Azken urteotan Forondak erakutsi du karga aireportu gisa emaitzak hobetzen joan dela, kasu 2003ko % 8ko igoera. 2014ean, berriz, efizientzia plana deitu den hori martxan jarri zenetik, Forondak hazkundearekin jarraitu du igoera orokor bat eman delako, baina egoera horretaz gehiago baliatu da Zaragoza eta baldintza eta bitartekorik gabe Forondak ezin izan dio behar adina etekin atera egoeraren hobetze hori.
Zaragozak gehiago aprobetxatu du abantaila operatiboengatik eta bere hazkundea bikoitza izan da bataz beste. Horrek agerian uzten du eskariari entzuteko ezinbestekoa dela operatiboa egotea eta ez da nahikoa PPk bere jarrera lausotu nahian proposatzen duen operatibitatea areagotzearekin. Ordutegi osoz operatibo egotea da ezinbestekoa.
Beraz, premiazko neurriak dira. Bereziki Forondak karga aireportu garrantzitsu izateari eutsi eta etorkizuna izan dezan eta, bide batez, horrek bestelako hegaldiak lagundu ditzakeen neurrian ondo dago.
Esan nahi dudana da, azken honi atea itxi gabe, etorkizuna bermatuko duena karga aireportu modura duen potentziala dela eta horretan jarri behar dugula indarra, ez guztia, baina bai nagusia.
Beste talde...
...etorkizuna bermatuko duenak karga aireportu modura duen potentziala dela eta horretan jarri behar dugula indarra, ez guztia baino bai nagusia.
Beste talde guztiek aipatzen dituzue nazioarteko hegaldiak eta badirudi Foronda horietarako toki egia izan daitekeela. Sakonean hori argitzeko etorkizuna bermatu ostean Forondaren dimentsionamenduaren inguruko eztabaida dago, Euskal Herrian dauden aireportuen arteko osagarritasuna tarteko. Eta hori egiteko beharrezkoa da aireportu politikaren erabakia gure esku izatea eta Madrilek ez erabakitzea gureaz.
Esandakoak esanda gure zuzenketan guretzat funtsezkoak ziren hiru puntu aipatzen genituen, gero erdibideko bat egin badugu ere eta horien alde egiten jarraitzen dugu, noski. Espainiako Gobernuari Foronda itotzeko darabilen jarduera eten dezan eskatu behar zaio, etorkizuna bermatzeko aipatu diren bi neurri nagusi horiek hartu behar dira. Eta hirugarrenik, orain artean egindakoak emandako emaitza urriak ikusita ahaleginak areagotzeko ordezkaritza zabalagoak osa dadin horren alde egiten dugu, Espainiako Gobernuarekin negoziatzeko bilera eskatzearekin bat.
Gainerako taldeen ekarpenei dagokienez eta UPyD-rekin hasita, bera baita proposatzailea, uste dugu eskari nagusiak zein diren argi eta biraorik gabe esan beteko unea dela eta hortaz ez gatoz bat lehen puntuarekin bigarrena onargarria iruditzen zaigun arren. AENAri eskatzea azterketa bat egitea eta orain artekoa ikusita pentsatzea Forondaren alde egingo duela ez da guretzat oso sinesgarria. Are gutxiago pribatizazio prozesuaren baitan lehen aldiz aireporturen bat ixteko aukera ere jaso duenean.
Zure proposamenak adibidez aipatzen du aireportuan saturazioa, eta hala da, baina esan behar da ere modu berean Logroño eta Burgos adibidez, 2003 eta 2008koak direla, eraiki zirela inolako justifikazio ez ekonomiko ez sozialengatik. Ziurrenik beste helburu bikoitz batekin, tokian tokiko agintarien hauteskundetarako asmoak eta eraikuntza sektoreari etekina bermatzea. Eta horren ondorioa da hain justu ere AENAren zorra, garai horretakoa da eta ez Foronda bezala ondo funtzionatu eta aukera handiak dituzten aireportuen jarreraren ondorio.
Hori dela eta ez zaigu neurri eraginkorra iruditzen Forondak aski demostratua duelako bere gaitasuna, bere potentzialidadea eta bere bideragarritasuna. Baina bitartekoak jartzen ez badira gero eta zailagoa izango du zenbaki onak ematea eta galbidean egon daiteke.
PPren proposamenaren inguruan esandakoaz gain erantzi leihoak eta eskariaren araberako zerbitzuak etorkizuna ez duela bermatzen eta gainera arazoak ekarri. Batetik langileek beti prest egon behar dutelako ezeren truke eta gainera kostuak igotzen dituelako.
Duela hilabete gutxiko datua da hauxe, eskariari erantzunez egunean bi hegalditik gora jasotzen direla Forondan. Horrez gain, bidaiarien operazioetarako oztopo handia da, beste gauza askoren artean handling zerbitzua, lurra hartu ostean atentzioa bermatzen duen zerbitzua derrigorrezkoa delako. Eta egun gertatzen da gauez Foronda irekita dagoenean, Loiutik desbideratzen diren hegaldi gehienek ezin dutela bertan lurra hartu, berriro diot, irekita dagoen ordutegian izan arren aipatutako zerbitzurik ez dagolako.
PSEren proposamenari dagokionez, lehendabiziko puntuan bista da bat egiten dugu. Beste bietan beno ba ezaguna da eskuduntzen inguruan dugun eztabaida eta pozten naiz azkenean erdibideko batean bat egin dugulako. Eta Euzko Alderdi Jeltzalearekin eta antzera gertatu zaigu, ez gatoz bat lehenengo eta bigarren puntuarekin, baino bistan da bat gatozela. Transferentziaren eskaria guk ere egin izan dugula eta hain justu ere horregatik sinatu dugu erdibidekoa.
Eta esan behar dut sinatu dugula gure eskutara iritsi den erdibideko proposamen bakarra, talde honi ez baitzaio besterik iritsi nahiz eta gero hemen orokortasun batean esaten den eta badirudien denak zaku berean sartzen gaituztela. Batzuk proposamenetarako ere ez gaituzte aintzat hartzen.
Eta sinatu dugu sinatu dugun erdibidekoa, beste gauza batzuetan ados ez egonda ere, garrantzitsua den puntu horretan bat gatozelako eta garrantzitsua jotzen dugulako berriro ere adostasun zabala lortzea Legebiltzar honetan bi puntu nagusi horietan, 24 orduak eta PIF zerbitzua. Bilatzen dugu adostasun hori zabala izatea, ea behingoz zabala izateaz gain eraginkorra ere baden, benetan daukan garrantzia benetakoa dela azpimarratu nahian.
Eta proposatzaileak esan du oraindik aktualidadean dagoen gaia dela, egia da, baino akaso ezin zaigu eskapatu ere hemen askotan hori esaten dugula, baino eztabaida hau proposamena eman zela ikasturte hasieran, ia ikasturte bukaeran gatozela eta horrek berak ere askotan besterik erakusten duela. Bai badu garrantzia, baino gero utzi egiten dugu hilabete luzeetan arrazoi diferenteak tarteko, hori ere badakit, eztabaidatu arte.
Eta uste dugu egoerak besterik eskatzen duela, gure konpromiso eta bultzada sendoa eskatzen duela, eta horregatik talde honek adostasunaren alde egin du. Hori ozen entzun dezaten PPk eta Madrilek, gehiengo bat hemen adostasun horren alde dagoela, eta hori dela Forondaren etorkizuna berma dezakeen bakarra.
Besterik ez. Mila esker.